**Suomen jalkapallon vedonlyöntiskandaaliksi** kutsutaan vuosina 2008–2011 Veikkausliigassa ja Ykkösessä tapahtunutta ottelutulosten ja -tapahtumien manipulointia. Sen päätekijänä ja organisoijana Suomessa toimi singaporelainen vedonlyöjä Wilson Raj Perumal. Hänen taustallaan vaikutti Aasiassa toimiva syndikaatti, joka oli vuosien ajan manipuloinut satoja otteluita eri puolilla maailmaa.

Syndikaatin manipuloimia otteluita oli yhteensä 26. Niistä 24 oli Rovaniemen Palloseuran otteluita sekä yksi AC Oulun ja yksi IFK Mariehamnin ottelu. Yksittäisten pelaajien lahjomisen lisäksi skandaaliin liittyy myös seurojen vastaanottamia rahasummia, joita käytettiin muun muassa pelaajahankintoihin. Rahoitusta ottivat vastaan Tampere United sekä Porin Palloilijat.

Skandaalin paljastuminen
------------------------

Vedonlyöntiskandaali paljastui helmikuussa 2011, kun Rovaniemellä ollut singaporelainen mies kertoi poliisille kaupungissa majailleesta Perumalista, joka esiintyi väärällä nimellä. Poliisi otti Perumalin tarkkailuun ja seurasi tätä kolme päivää myöhemmin paikalliseen ravintolaan, jossa Perumal tapasi kolme Rovaniemen Palloseuran pelaajaa. Aikaisemmin samana päivänä oli pelattu tasapeliin päättynyt Liigacupin ottelu RoPS:n ja Tampere Unitedin välillä.

Seuraavana päivänä Perumal pidätettiin Helsinki-Vantaan lentoasemalla hänen esiinnyttyään väärennetyllä passilla. Perumal toimitettiin Rovaniemen poliisin haltuun ja kaupunkiin saapui myös Kansainvälisen jalkapalloliiton FIFA:n turvallisuuspäällikkö Chris Eaton, joka oli jahdannut Perumalia jo useiden vuosien ajan. Häntä epäiltiin yhteensä satojen otteluiden manipuloinnista eri puolella maailmaa. Kuulusteluissa Perumal kertoi avoimesti aasialaisen vedonlyöntisyndikaatin toiminnasta, koska hän katsoi joutuneensa kumppaneidensa pettämäksi. Perumal paljasti syndikaatin toimia muun muassa Italiassa ja Unkarissa.

Otteluiden manipulointi
-----------------------

### Rovaniemen Palloseura

Rovaniemen Palloseuran otteluiden manipuloinnin Perumal oli aloittanut ilmeisesti jo vuonna 2008. Seuran pelaajia epäiltiin kuitenkin tahallisten häviöiden aiheuttamisesta jo kaksi kertaa aikaisemmin. Vuonna 2004 epäiltiin serbialaisen maalivahdin Ratko Marijanovicin päästäneen maaleja tahallaan ja vuonna saksalainen Der Spiegel -lehti puolestaan väitti, että vuonna 2005 pelatussa MYPA:n ja RoPS:n välisessä ottelussa olisi saksalaispelaaja Adrian Pelka syyllistynyt vilppiin. Elokuussa 2008 RoPS purki ukrainalaisen maalivahdin Nikolai Pavlenkon sopimuksen, koska tämän katsottiin päästäneen tahallaan maalin ottelussa FC Honkaa vastaan. Kahta kuukautta myöhemmin virolainen puolustaja Aleksandr Kulik vaihdettiin pois kentältä kesken Vaasan Palloseuraa vastaan käydyn ottelun, kun Veikkausliigan johto oli saanut tietää otteluun kohdistuneesta poikkeuksellisesta vedonlyöntikäyttäytymisesä kansainvälisillä markkinoilla. Kulikin sopimus irtisanottiin välittömästi pelin jälkeen.

Perumalin pidätyksen jälkeen maaliskuussa 2011 yhteensä viisi RoPS:n pelaajaa otettiin kiinni. Ensimmäisenä pidätettiin sambialainen Christopher Musonda ja hieman myöhemmin poliisi vei kuulusteluihin neljän muuta seuran pelaajaa suoraan joukkueen harjoituksista. Kaiken kaikkiaan yhdeksän Rovaniemen Palloseuran pelaajaa asetettiin kesäkuussa 2011 Lapin käräjäoikeudessa syytteeseen lahjuksen ottamisesta. Pelaajista ainoastaan kaksi myönsi syytteet, mutta muut kiistivät heitä vastaan esitetyt syytteet. Koska RoPS oli voittanut osan otteluista, pelaajat eivät katsoneet syyllistyneensä rikokseen. Syytteen mukaan Perumal oli maksanut pelaajille lahjuksia yhteensä 98 000 euroa. Asian käsittely keräsi paikalle myös ulkomaisia toimittajia.

Lapin käräjäoikeus tuomitsi Wilson Raj Perumalin kahdeksi vuodeksi ehdottomaan vankeuteen muun muassa lahjomisesta sekä asiakirjaväärennöksestä. Rovaniemen Palloseuran entisistä pelaajista rangaistukseen tuomittiin kaikki yhdeksän syytettynä ollutta. Rangaistukset vaihtelivat kuudesta kuukaudesta 1,5 vuoteen vankeutta. Käräjäoikeus antoi pelaajien rangaistukset ehdollisina, koska se katsoi, että vilppi oli alkanut esimiesasemassa olleen valmentajan Zeddy Sailetin järjestämänä. Musondan ja Zailetin lisäksi rangaistukseen tuomittiin sambialaiset Godfrey Chibanga, Chileshe Chibwe, Stephen Kunda, Chanda Mwaba ja Nchimunya Mweetwa sekä georgialainen Pavle Khorguashvili. RoPS:n 24 manipuloidusta ottelusta Perumal oli ollut vaikuttamassa vain kuuteen. Muiden otteluiden järjestelijöitä poliisi ei ole onnistunut tavoittamaan.

### AC Oulu

Oulun käräjäoikeus tuomitsi toukokuussa 2011 AC Oulun entiset pelaajat Dominic ja Donewell Yoben seitsemän kuukauden ehdolliseen vankeuteen lahjuksen ottamisesta. Wilson Raj Perumal ja RoPS:n pelaaja Nchimunya Mweetwa olivat tarjonneet edellisenä syksynä veljeksille 50 000 euron lahjusta, jotta he olisivat pelanneet huonosti AC Oulun 5–0 -tappioon päättyneessä ottelussa Turun Palloseuraa vastaan. AC Oulun valmentajana toimineen Juha Malisen mukaan Yoben veljekset olivat pelanneet ottelussa selvästi normaalia heikommin ja he olivat myös olleet syyllisiä osaan TPS:n maaleista.

Veljekset itse kiistivät pelanneensa ottelussa vilpillisesti. Donewell Yoben kertoman mukaan hänet oli määrätty aiheuttamaan ottelussa itselleen ulosajo ja Dominic Yoben piti puolestaan rikkoa vastustajan pelaajaa rangaistuspotkun arvoisesti. Veljekset eivät kuitenkaan tehneet halutulla tavalla, mutta heille maksettiin silti sovittu rahasumma. Suomen Palloliitto sekä FIFA antoivat Yoben veljeksille kahden vuoden pelikiellon, joka päättyi huhtikuussa 2013.

### IFK Mariehamn

Wilson Raj Perumalin kuulusteluissa selvisi keväällä 2011 myös, että IFK Mariehamnissa vuodet 2007–2010 pelannut kenialainen maalivahti Willis Ochieng oli ottanut vastaan lahjuksia. Hänelle maksettiin yhteensä 50 000 euroa, jotta MYPA:a ja FC Hakaa vastaan syksyllä 2010 pelatut ottelut olisivat päättyneet syndikaatin haluamalla tavalla. IFK Mariehamn hävisi molemmat ottelut vieraskentällä lukemin 2–1. Seuraan tai sen muihin pelaajiin ei kohdistunut epäilyjä.

Seurojen ulkomainen rahoitus
----------------------------

### Tampere United

Ennen Veikkausliigan kauden 2011 alkua selvisi, että Tampere United oli vastaanottanut singaporelaiselta Exclusive Sports PTE Ltd -yhtiöltä lähes 300 000 euroa marraskuun 2010 ja tammikuun 2011 välillä. Summa oli noin 30 prosenttia seuran vuosibudjetista. Yhtiön taustalla vaikutti muun muassa Wilson Raj Perumal sekä hänen edustamansa vedonlyöntisyndikaatti. Tapauksen johdosta Suomen Palloliiton kurinpitovaliokunta päätti yksimielisesti sulkea Tampere Unitedin kaikesta kilpailutoiminnasta Palloliiton alaista sarjoista. Syynä oli, että singaporelaisen yhtiön katsottiin pystyvän 30% rahoituksensa turvin vaikuttamaan määräysvaltaan seurassa esimerkiksi sen pelaajiston suhteen. Kolmannen osapuolen vaikuttaminen pelaajan asemaan seurassa on yksiselitteisesti kielletty sekä FIFA:n että Euroopan jalkapalloliiton UEFA:n säädöksissä. Exclusive Sportsin ja Tampere Unitedin välisen sopimusluonnoksen mukaan yhtiöllä oli oikeus asettaa pelaajia seuran käyttöön. TamU oli myös velvollinen myymään jo seurassa olleita ulkomaalaispelaajia pois Exclusive Sportsin hankkimien pelaajien tieltä.

Kesäkuussa 2011 poliisi alkoi epäilemään Tampere Unitedin johtoa rahanpesusta singaporelaisyhtiöltä saatuun rahoitukseen liittyen ja kuusi seuran johtohenkilöä asetettiin myöhemmin syytteeseen. Pirkanmaan käräjäoikeus katsoi maaliskuussa 2012 antamassaan tuomiossa, etteivät TamU:n johdossa olleet henkilöt olleet syyllistyneet rikokseen ja hylkäsi kaikki esitetyt syytteet. Jutun syyttäjä valitti kuitenkin hovioikeuteen. Huhtikuussa 2013 Turun hovioikeus tuomitsi seuran entisen toimitusjohtajan Deniz Bavautdinin ja hallituksen puheenjohtajan Harri Pyhällön puolen vuoden ehdollisiin vankeusrangaistuksiin törkeästä rahanpesusta.

### Porin Palloilijat

Marraskuussa 2011 tulivat julkisuuteen toiseksi korkeimmalla sarjatasolla pelaanneen FC PoPan johtohenkilöiden rahanpesuepäilyt. Ne kohdistuivat muun muassa seuran pääomistajaan Antti Sumialaan. Hän oli ottanut vastaan Exclusive Sports PTE:lta yhteensä 52 000 euroa kevättalvella 2011. Satakunnan käräjäoikeus tuomitsi kesäkuussa 2012 Sumialan neljän kuukauden ehdolliseen vankeuteen tuottamuksellisesta rahanpesusta. Seuran entinen manageri Rami Nieminen puolestaan sai sakkorangaistuksen. Sumiala on valittanut saamastaan tuomiosta hovioikeuteen.

### Rovaniemen Palloseura

Wilson Raj Perumalin rikoskumppanina toiminut Dan Tan halusi vuodenvaihteessa 2010–2011 hankkia Rovaniemen Palloseuran omistukseensa. Seuran johto suostui myymään RoPS:n 500 000 euron hinnasta, mutta kauppa jäi toteutumatta, kun välikätenä toiminut Perumal pimitti itselleen 300 000 euroa.

Lähteet
-------

1. ↑  Krp: Suomen futislahjonta alkoi jo 2008 - yli 30 ottelua  20.5.2011. Ilta-Sanomat.  Arkistoitu 5.6.2014. Viitattu 5.5.2013.
2. 1 2  Perumal kosti rikoskumppaneilleen  10.1.2012. Ilta-Sanomat.  Arkistoitu 2.6.2014. Viitattu 5.5.2013.
3. ↑  Dan Tan: the man who fixed football  29.3.2013. The Independent. Viitattu 5.5.2013.
4. 1 2 3  RoPSin vedonlyöntijupakasta ehdoton ja 9 ehdollista tuomiota  19.7.2011. Helsingin Sanomat.  Arkistoitu 28.2.2013. Viitattu 5.5.2013.
5. 1 2 3  All the world is staged  15.8.2012. ESPN. Viitattu 5.5.2013.
6. ↑  Football Database Viitattu 5.5.2013.
7. ↑  Palloliitto ei näe aihetta serbivahdin kuulemiseen  15.12.2005. MTV3. Viitattu 5.5.2013.
8. ↑  Der Spiegel: RoPSin tappio MyPalle 2005 oli etukäteen järjestetty  8.9.2008. Ilta-Sanomat.  Arkistoitu 5.6.2014. Viitattu 5.5.2013.
9. ↑  RoPS-pomo: Pavlenko oli ongelmatapaus  20.8.2008. Iltalehti. Viitattu 5.5.2013.
10. ↑  Kulik sai potkut RoPS:sta sopupeliepäilyjen takia  21.10.2008. YLE Urheilu.  Arkistoitu 21.7.2013. Viitattu 5.5.2013.
11. ↑  Veikkaus: RoPS-VPS-pelissä ei epänormaalia pelikäyttäytymistä  20.10.2008. YLE Urheilu. Viitattu 5.5.2013.
12. ↑  RoPS:n toimitusjohtaja: Kyse ei ole sopupeleistä  15.3.2011. YLE Urheilu.  Arkistoitu 5.6.2014. Viitattu 5.5.2013.
13. ↑  Suurin osa pelaajista kiistää sopupelit  9.6.2011. YLE Lappi. Viitattu 5.5.2013.
14. ↑  Yoben veljeksille ehdollista jalkapallovilpistä  6.5.2011. Helsingin Sanomat.  Arkistoitu 2.6.2014. Viitattu 5.5.2013.
15. ↑  Jalkapallon lahjusskandaali: Yobet myöntävät ottaneensa lahjukset  24.3.2011. Ilta-Sanomat.  Arkistoitu 5.6.2014. Viitattu 5.5.2013.
16. ↑  Sopupelistä tuomittu sambialaispelaaja Donewell Yobe: "Tärkeintä on nousta jaloilleen ja jatkaa"  14.6.2012. Kehitys - Utveckling.  Arkistoitu 2.6.2014. Viitattu 5.5.2013.
17. ↑  Yoben jalkapalloveljeksille kansainvälinen pelikielto  31.1.2012. Kaleva. Viitattu 5.5.2013.
18. ↑  Poliisi tavoittelee IFK Mariehamnin ex-pelaajaa  24.5.2011. YLE Urheilu.  Arkistoitu 2.6.2014. Viitattu 5.5.2013.
19. ↑  IFK:n ex-maalivahti epäiltynä vedonlyöntivilpistä  25.5.2011. Ilta-Sanomat.  Arkistoitu 2.6.2014. Viitattu 5.5.2013.
20. 1 2  Tausta: Mitä TamU:ssa oikein tapahtui?  14.4.2011. Aamulehti.  Arkistoitu 2.2.2016. Viitattu 5.5.2013.
21. ↑  Perumal: Näin TamUa rahoittanut vilppifirma toimi  21.2.2012. Ilta-Sanomat.  Arkistoitu 5.6.2014. Viitattu 5.5.2013.
22. ↑  Poliisi epäilee TamU:n johtoa rahanpesusta  10.6.2011. Savon Sanomat.  Arkistoitu 5.6.2014. Viitattu 5.5.2013.
23. ↑  TamU:n johdolle syyte törkeästä rahanpesusta  24.1.2012. Aamulehti.  Arkistoitu 2.12.2013. Viitattu 5.5.2013.
24. ↑  TamU:n syytteet hylättiin – Syyttäjä harkitsee valittamista, Bavautdtin odottaa päätöstä  23.3.2012. Aamulehti.  Arkistoitu 2.12.2013. Viitattu 5.5.2013.
25. ↑  TamU:n syytteet hylättiin – Tampere Unitedin entisille johtajille tuomiot törkeästä rahanpesusta  25.4.2013. Turun Sanomat.  Arkistoitu 1.6.2013. Viitattu 5.5.2013.
26. ↑  FC PoPan taustahenkilöitä epäillään rahanpesusta  10.11.2011. Satakunnan Kansa.  Arkistoitu 14.11.2011. Viitattu 5.5.2013.
27. ↑  Sumialalle ehdollista vankeutta rahanpesujutusta  29.6.2012. YLE Uutiset. Viitattu 5.5.2013.
28. ↑  Sumiala valitti hovioikeuteen rahanpesutuomiosta  31.8.2012. YLE Uutiset. Viitattu 5.5.2013.